JCK เดินหน้าขายพื้นที่นิคมฯ “ทีเอฟดี 2” 100 ไร่ หลังรัฐเปิดให้ต่างชาติเข้าประเทศ
JCK พร้อมเดินหน้าขายพื้นที่นิคมฯ "ทีเอฟดี 2" ร่วม 100 ไร่ หลังรัฐเปิดให้ต่างชาติทยอยเข้าประเทศ
JCK เดินหน้าขายพื้นที่นิคมฯ "ทีเอฟดี 2" หลังรัฐเปิดให้ต่างชาติเข้าประเทศ
30 ก.ย. 2563

นายอภิชัย เตชะอุบล ประธานกรรมการบริหารและประธานกรรมการ บริษัท เจซีเค อินเตอร์เนชั่นแนล จำกัด (มหาชน) หรือ JCK เปิดเผยว่า การที่รัฐบาลได้ออกประกาศผ่อนคลายให้คนต่างชาติทยอยเดินทางเข้ามาในประเทศได้ ก็จะทำให้นักลงทุนที่มีความประสงค์ที่จะเข้ามาลงทุนในไทยสามารถที่จะเดินทางเข้ามาเพื่อเจรจาธุรกิจ ซึ่งบริษัทก็มีนักลงทุนที่พร้อมจะเข้ามาเจรจากับบริษัทในชุดแรกหลายราย ซึ่งส่วนใหญ่จะเข้ามาซื้อที่ดินในนิคมอุตสาหกรรมทีเอฟดี 2 มียอดรวมประมาณ 100 ไร่เพื่อสร้างโรงงาน
ทั้งนี้ นิคมอุตสาหกรรมทีเอฟดี 2 ค่อนข้างได้รับความสนใจจากนักลงทุนต่างชาติเป็นอย่างมาก โดยเฉพาะนักลงทุนชาวจีนและไต้หวัน ถึงแม้ว่านักลงทุนจะไม่สามารถเข้ามาในประเทศได้ก็ในช่วงก่อนหน้านี้ แต่ก็ได้มีการประชุมผ่านระบบวีดีโอคอนเฟอร์เรนท์กันเป็นระยะ ๆ
นอกจากนี้ในส่วนของโรงงานสำเร็จรูปและอาคารคลังสินค้า บริษัทก็ได้มีการทำบันทึกความเข้าใจเบื้องต้น (MOU) ซื้อขายกับนักลงทุนไปแล้วประมาณ 50,000 ตารางเมตร มูลค่าประมาณ 1,500 ล้านบาท คาดว่าน่าจะทำสัญญาซื้อขายได้ภายในเดือน ต.ค.นี้
ส่วนธุรกิจอสังหาริมทรัพย์นั้น ในปีนี้บริษัทจะรับรู้รายได้จากธุรกิจคอนโดมิเนียม โครงการ Artizan ซึ่งมีมูลค่าโครงการประมาณ 5,000 ล้านบาท โดยล่าสุดสามารถทำยอดขายได้แล้วกว่า 80% และคาดว่าภายในปีนี้จะสามารถโอนให้แก่ลูกค้าได้ไม่น้อยกว่า 50% ของยอดขาย ขณะที่ประมาณการว่าจะขายได้หมดไม่เกินไตรมาส 1/64  และปิดโครงการได้ภายในปี 64
โดยที่ประชุมคณะกรรมการบริษัทเมื่อวานนี้ (29 ก.ย.) ยังได้อนุมัติออกใบสำคัญแสดงสิทธิที่จะซื้อหุ้นสามัญของบริษัท (วอร์แรนต์) ครั้งที่ 6 หรือ JCK W-6 เพื่อให้แก่ผู้ถือหุ้นของบริษัท ในอัตราส่วน 2 หุ้นสามัญต่อ 1 วอร์แรนต์ โดยไม่คิดมูลค่าคิดเป็นจำนวน 1,073,517,239 หน่วย กำหนดราคาใช้สิทธิ 2 บาทต่อหุ้น ระยะเวลาการใช้สิทธิ 2 ปี ซึ่งเมื่อผู้ถือหน่วยใช้สิทธิจะทำให้บริษัทได้รับเงินสดจำนวน 2,147 ล้านบาท
ทั้งนี้บริษัทจะนำเงินที่ได้รับจากการแปลงสิทธิไปใช้เป็นเงินทุนหมุนเวียนเพื่อเพิ่มสภาพคล่องให้แก่บริษัท จ่ายชำระหนี้ และที่สำคัญจะนำไปใช้ในการลงทุนพัฒนาโครงการใหม่ของบริษัทด้านการให้บริการระบบสาธารณูปโภคครบวงจร ทั้งไฟฟ้า น้ำประปา น้ำดิบที่ใช้ในภาคอุตสาหกรรม การบำบัดน้ำเสีย โดยธุรกิจสาธารณูปโภคนับเป็นโครงการสำคัญที่จะทำรายได้อย่างมากให้แก่บริษัทในอนาคต โดยบริษัทได้ให้บริษัทลูกเป็นผู้รับผิดชอบโครงการและได้เตรียมทีมงานไว้พร้อมแล้ว